ડોલરના મુકાબલે રૂપિયો તૂટતા અને ક્રૂડ મોંઘુ થવાથી ઘરના બજેટમાં ૧૦ થી ૧૫ ટકાનો વધારો થયો છે. પેટ્રોલીયમ પેદાશો ખાસ કરીને ડીઝલના ભાવમાં વધારો થતા દૈનિક જરૂરીયાતની વસ્‍તુઓ મોંઘી થવા લાગી છે. ડુંગળી, બટેટા અને લીલા શાકભાજીના ભાવ ૩૦ ટકા જેટલા વધ્‍યા છે. તો બ્રેડ અને ઈંડા જેવી ચીજો પણ મોંઘી થઈ છે. ડીઝલનો ભાવ વધતા પરિવહન પણ મોંઘુ થયુ છે. આ મહિને ૭ દિવસમાં ડીઝલ ૧.૬૫ રૂા. અને પેટ્રોલ ૧.૩૧ રૂા. મોંઘુ થયુ છે. છેલ્લા ૧ પખવાડીયામાં ગૃહસ્‍થી ચલાવવાનું ૩૦ ટકા મોંઘુ થયુ છે. દિલ્‍હીમાં બટેટાના ભાવ ૨૦ રૂપિયા હતા જે વધીને ૨૫ થયા છે અને ડુંગળી પણ ૨૦ થી વધી ૨૫ થઈ છે. આ જ રીતે લીલા શાકભાજી પણ કિલોએ ૧૦ રૂપિયા મોંઘા થયા છે. એટલુ જ નહી ચોખા અને દાળ પણ ૧૦ રૂા. મોંઘા થઈ ગયા છે. બ્રેડનો ભાવ ૩૫ થી વધુ ૪૦ થયો છે તો ઈંડાનો ભાવ ૫૦ના ડઝનથી વધીને ૫૫ના ડઝન થયા છે.